এক সপ্তাহে রাজ্যে ডেঙ্গি পজেটিভ ১৩০০

কলকাতা: রাজ্যে চোখ রাঙাচ্ছে ডেঙ্গির (Dengue) সংক্রমণ। এখনও পর্যন্ত সাড়ে ৫ হাজারেরও বেশি মানুষ ডেঙ্গিতে আক্রান্ত হয়েছেন। স্বাস্থ্য দফতরের সাপ্তাহিক রিপোর্ট বলছে,  ১ জানুয়ারি থেকে গত শুক্রবার পর্যন্ত রাজ্যে ৫,৭৫১ জনের ডেঙ্গি (Dengue) হয়েছে। যার মধ্যে ১,৩৫০ জনই ডেঙ্গি পজ়িটিভ চিহ্নিত হয়েছেন গত সপ্তাহে।

বর্ষার জমা জলে বাড়ছে এডিস ইজিপ্টাইয়ের মশার সংসার বিস্তার করে। ঘরে ঘরে বাসা বাঁধছে জ্বর-সর্দি-কাশি। সেই সঙ্গে পাল্লা দিয়ে বেড়েছে রাজ্যে বাড়ছে ডেঙ্গির দাপট। শুধু কলকাতা নয়, শহরের গণ্ডি ছাড়িয়ে জেলাতেও বাসা বেঁধেছে ডেঙ্গি। এখনও পর্যন্ত রাজ্যে আক্রান্ত হয়ে ১০ জনের মৃত্যু হয়েছে। গত বছর রাজ্যে ৬৭ হাজারের বেশি মানুষ ডেঙ্গি আক্রান্ত হয়েছিলেন। প্রায় ৩০ জনের মতো মানুষ মারা গিয়েছিলেন।

আরও পড়ুন: মথুরাপুরে বিরোধী সদস্যদের অপহরণ মামলায় দ্রুত শুনানির আবেদন

সব থেকে বেশি ডেঙ্গি আক্রান্তের সংখ্যা উত্তর ২৪ পরগনায় (North 24 Parganas)। ওই জেলায় আক্রান্ত হয়েছেন ৪০০ জন। নদিয়ায় ৩৫০ এবং হুগলিতে আক্রান্ত হয়েছেন ৯৫ জন। দক্ষিণ ২৪ পরগনাতেও দ্রুত ছড়াচ্ছে সংক্রমণ। কলকাতা-সহ অন্যান্য পুরসভা এবং পঞ্চায়েত ও গ্রামোন্নয়ন দফতরের সঙ্গে সমন্বয় রেখে ডেঙ্গি মোকাবিলায় কড়া পদক্ষেপ করছে স্বাস্থ্য দফতর।

স্বাস্থ্য সচিব নারায়ণস্বরূপ নিগম জানিয়েছেন, এই মুহূর্তে ২৫০ জন রোগী হাসপাতালে চিকিৎসাধীন। যার মধ্যে ১০ থেকে ১৫ জনের অবস্থা আশঙ্কাজনক। স্বাস্থ্য দফতর থেকে জানানো হয়েছে, পরিস্থিতি মোকাবিলায় ডেঙ্গি কবলিত এলাকায় এলাকায় ১ লক্ষ ওষুধ মাখানো মশারি বিলি করা হবে। ৬২৪টি র‍্যাপিড রেসপন্স টিম তৈরি হয়েছে। একদিকে দেড় হাজার কিলোমিটার খাল সংস্কার হয়েছে, অন্যদিকে ১২৯টি পুরসভায় দু’সপ্তাহ অন্তর ক্লিনলিনেস ড্রাইভের কাজও শুরু হয়েছে।